***ΣΥΝΤΟΝΙΣΤΙΚΗ ΕΠΙΤΡΟΠΗ ΦΟΡΕΩΝ***

***ΑΙΤΩΛΟΑΚΑΡΝΑΝΙΑΣ***

***ΚΑΤΑ ΤΗΣ ΕΚΤΡΟΠΗΣ ΤΟΥ ΑΧΕΛΩΟΥ***

Ταχ.Δ/νση: Δημαρχείο Αγρινίου, 30100 Αγρίνιο

Πληρ: Δημοσθένης Καπώνης

Τηλ : 2631025845, 6944656447

Email: tedkait@otenet.gr

Αγρίνιο 23 Οκτωβρίου 2024

**ΔΕΛΤΙΟ ΤΥΠΟΥ**

Στην προσβολή της 2ης Αναθεώρησης των Σχεδίων  Διαχείρισης Λεκανών Απορροής Ποταμών (ΣΔΛΑΠ), των υδατικών διαμερισμάτων Θεσσαλίας και Δ. Ελλάδος, προχώρησε η Συντονιστική Επιτροπή Φορέων Αιτωλοακαρνανίας (Σ.Ε) κατά της εκτροπής του Αχελώου ποταμού στην Θεσσαλία.

Ειδικότερα η Σ.Ε μέσω των Νομικών της Παραστατών κατέθεσε σήμερα Τετάρτη 23 Οκτώβριου 2024 στο Συμβούλιο της Επικρατείας (ΣΤΕ), αίτηση ακύρωσης της 2ης Αναθεώρησης των ΣΔΛΑΠ στα οποία μεταξύ άλλων προβλέπεται και η εκτροπή του Αχελώου στην Θεσσαλία.

Ουσιαστικά η 2η αναθεώρηση των ΣΔΛΑΠ σηματοδοτεί μια αρνητική εξέλιξη, απόρροια των κυβερνητικών μεθοδεύσεων και εμμονών, προκειμένου να παρακαμφτούν οι έξι προηγούμενες καταδικαστικές αποφάσεις του ΣΤΕ και να ξεκινήσει εκ νέου το καταστροφικό εγχείρημα της εκτροπής.

Να τονιστεί ότι η Σ,Ε στο χρονικό διάστημα της διαβούλευσης και παρά την σθεναρή της στάση με προτάσεις και επιχειρήματα, δεν κατέστη δυνατόν να κάμψει τις κυβερνητικές κατευθύνσεις που συναινούσαν στην επανάληψη του σεναρίου της εκτροπής.

Η Σ.Ε έχοντας πλήρη εμπιστοσύνη στην Ελληνική δικαιοσύνη πιστεύει ότι θα δικαιωθεί για μια φορά ακόμη και σε αυτόν τον δικαστικό της αγώνα, έτσι ώστε η εκτροπή του Αχελώου στην Θεσσαλία να αποτελέσει οριστικά παρελθόν.

Επιπρόσθετα στην σημερινή συγκυρία και δεδομένης της ανησυχητικά χαμηλής στάθμης των υδάτων στον Αχελώο, μάλλον σαν ανέκδοτο ακούγεται η υπόθεση της εκτροπής.

Η Συντονιστική Επιτροπή των Φορέων Αιτωλοακαρνανίας (Σ.Ε) κατά της εκτροπής του Αχελώου στη Θεσσαλία αποτελείται, από την Περιφέρεια Δυτικής Ελλάδος, την Περιφερειακή Ένωση Δήμων Δ. Ελλάδος, τον Δήμο Αγρινίου, τον Δήμο Μεσολογγίου το Επιμελητήριο Αιτωλοακαρνανίας, το Τεχνικό Επιμελητήριο Αιτωλοακαρνανίας και την ΕΑΣ Αγρινίου.